Trust in Jesus? – Yvette van Niekerk
Trust in Jesus?
Posted on July 5, 2017 by Yvette	Posted in Yvette's Book Review Oos-Kaapse polisie nou ook met Tetra toegerus | News24
Oos-Kaapse polisie nou ook met Tetra toegerus
Nasionale Polisiedag is verlede week in Port Elizabeth gevier met die amptelike ingebruikneming van die nuwe 10111-dienssentrum in Korsten. Nkosinathi Nhleko, minister van polisie (regs), en lt. genl. Kgomotso Phahlane, waarnemende polisiehoof, het die Tetra-kommunikasie­stelsel aan die Oos-Kaap bekend gestel. Dié stelsel word nou in Gauteng en die Oos-Kaap gebruik. Foto: DEON FERREIRA
DIE dae dat insleepvoertuig-bestuurders, ambulansbestuurders en mense met verskuilde agendas die polisie se kommunikasiestelsel meeluister, is glo getel.
Die Oos-Kaap het onlangs die tweede provinsie in die land geword waar die polisie die Tetra-kommunikasiestelsel in gebruik geneem het. Dit word reeds in Gauteng gebruik.
Dit word allerweë as ’n uitstekende stelsel bestempel, maar daar is aanduidings dat dit nog nie oral in die provinsie werk nie.
Nkosinathi Nhleko, minister van polisie, en lt.genl. Kgomotso Phahlane, waarnemende nasionale polisiehoof, het verlede week ten tyde van die viering van Nasionale Polisiedag dié stelsel by die nuwe 10111-dienssentrum in Korsten aangeskakel.
“Die nuwe kommunikasiestelsel is ’n baie veilige stelsel, en kan nie deur buitestanders gekaap word nie. Die stelsel sal ook kommunikasiekanale tussen die polisie en die gemeenskap verbeter,” het Nhleko gesê.
Die stelsel is ook aan ’n opsporingstelsel gekoppel en operateurs in die inbelsentrum sal sien presies waar elke radio in die stad is.
“Met die opsporingstelsel sal die operateurs weet waar elke polisie- beampte is sodat die naaste beampte na ’n klagte uitgestuur kan word en die reaksietyd verkort kan word.”
Maar tydens ’n demonstrasie van die stelsel, met sy radio’s wat soos eerstegenerasie-selfone lyk, het dit geblyk dat nie al die polisiekantore én hul onderskeie afdelings in die metro-munisipaliteit aan die stelsel gekoppel is nie.
Bewerings is gemaak dat slegs 15 van die 255 benodigde seintorings vir die nuwe kommunikasiestelsel in die provinsie opgerig en in werking is.
En die 2 000 Tetra-radio’s wat verlede week aan polisiebeamptes in die metro-munisipaliteit uitgedeel is, is nie naastenby genoeg vir ’n volle funksionerende kommunikasiestelsel tussen al die metro se polisiebeamptes en polisiekantore nie, het ’n betroubare bron beweer.
By navraag oor hoe gereed die nuwe stelsel is, wou Phahlane nie meer besonderhede bekend maak nie.
“Al wat ek verder gaan sê, is dat ons gelukkig en trots is op hoe ver met die nuwe stelsel gevorder is. En soos met enige tegnologie is die stelsel nog aan die ontwikkel.”
Een van die ontwikkelings wat in die vooruitsig gestel word, is tegnologie wat die 10111-dienssentrum in staat sal stel om ’n lewendige beeld van al die kameras in die stad te ontvang.
Dit is nie bekend wanneer dit in werking gestel sal word nie.